मुम्बई की ओर से खेलेंगे 5 विदेशी खिलाड़ी  
चैम्पियंस लीग में के आयोजकों ने मुंबई इंडियंस टीम को चार की जगह पांच विदेशी खिलाड़ियों के साथ मैदान में उतरने की अनुमति दे दी है।
ऐसे में जबकि कप्तान सचिन तेंदुलकर सहित मुम्बई इंडियंस के आठ प्रमुख खिलाड़ी चोट या फिर किसी अन्य कारण से चैम्पियंस लीग में नहीं खेल पा रहे हैं, प्रतियोगिता के आयोजकों ने इस टीम को गुरुवार को चार की जगह पांच विदेशी खिलाड़ियों के साथ मैदान में उतरने की अनुमति दे दी है। चैम्पियंस लीग की शुरुआत शुक्रवार से हो रही है।  मुम्बई इंडियंस के लिए इंडियन प्रीमियर लीग के चौथे संस्करण में खेल चुके तेंदुलकर, रोहित शर्मा, सूर्यकुमार यादव, अली मुर्तजा, मुनाफ पटेल और धवल कुलकर्णी, आदित्य तारे और पवन सुयाल इस वर्ष चैम्पियंस लीग में नहीं खेल रहे हैं।  ऐसे में मुम्बई इंडियंस को एंड्रयू सायमंड्स, दिलहारा फर्नांडो, राजगोपाल सतीश, सरुल कंवर और अबू नचीम अहमद के साथ चैम्पियंस लीग में खेलने की अनुमति दी गई है। मुम्बई इंडियंस को ग्रुप-ए के पहले मुकाबले में शनिवार को मौजूदा चैम्पियन चेन्नई सुपर किंग्स के साथ भिड़ना है।